La data de 5 martie 2024, instanța de judecată și-a însușit propunerea organelor judiciare și a dispus arestarea preventivă a doi tineri, ambii de 24 de ani, din județul Iași și din județul Botoșani, cercetați sub aspectul comiterii infracțiunii de tâlhărie calificată. Din cercetări, a reieșit faptul că aceștia, în noaptea de 3 spre 4 martie ar fi pătruns fără drept, în locuința persoanei vătămate, un bătrân, de 87 de ani, din comuna Albești și, prin întrebuințarea violenței, i-au solicitat să le pună la dispoziție banii pe care îi deține, însă victima nu deținea valori în domiciliu. Ulterior, cei doi tineri ar fi sustras două telefoane mobile și au părăsit locul faptei. Persoanele bănuite de comiterea faptei au fost identificate de polițiști și, inițial, au fost reținute pentru 24 de ore.